钦定古今图书集成/明伦汇编/官常典/第095卷 > 金源郡忠毅王习不失
## 钦定古今图书集成/明伦汇编/官常典/第095卷 > 金源郡忠毅王习不失

按《金史》本传，“习不失”本作“辞不失”，后定为习不失。昭
祖之孙，乌骨出之次子也。初，昭祖久无继嗣，与昭顺
皇后徒单氏祷于巫，而生景祖及乌骨出。乌骨出长
而酗酒，屡悖其母。昭祖没，徒单氏与景祖谋而杀之。
部人怒，欲害景祖，徒单氏自以为事，而景祖乃得免。
习不失健捷，能左右射。世祖袭节度。肃宗与拒桓𧹞、
散达战于斡鲁绀出水，已再失利。世祖至军，吏士无
人色。世祖使习不失先阵于脱豁改原，而身出搏战，
败其步军。习不失自阵后奋击之，败其骑军，所乘马
中九矢，不能驰，遂步趋而出。方战，其外兄乌葛名善
射，居敌骑中，将射，习不失熟视识之，呼曰：“此小儿，是
汝一人之事乎？何为摧锋居前如此？”以弓弰击马首
而去。是役也，习不失之功居多。桓𧹞散达既败，习不
失马弃阵中者亦自归。世祖尝疑术甲孛里笃或与
乌春等为变，遣习不失单骑往观。孛里笃与忽鲁置
酒楼上以饮之，习不失闻其私语，昵昵若将执己者，
一跃下楼傍，出藩篱之外，弃马而归，其勇趫如此。杯
乃约乌春举兵。世祖至苏素海春与乌春遇。肃宗前
战，斜列、习不失佐之，束缊纵火，烟焰蔽天，大败，乌春
执杯乃以归。太祖获麻产，献馘于辽人。赏功。穆宗、太
祖、欢都、习不失皆为详稳焉。后与阿里合懑、斡带俱
佐撒改攻留可城，下之。太祖伐辽，使领兵千人夹侍
左右，出《河店》之役，惟习不失之策，与太祖合，卒破十
万之师，挫其军锋，遂与太宗、撒改等劝进。收国元年
七月，与太宗、撒改、杲俱为勃极烈，习不失为阿买勃
极烈云。天辅七年，太宗与习不失居守，郓王昂违纪
律，失众，法当死，于是辽人以燕京降。宋人约岁币。三月，世宗生习不失，谓太宗曰：“兄弟骨肉，以恩掩义，宁
屈法以全之。今国家迭有大庆，可减昂以无死。若主
上有责言，以我为说。”太宗然之，遂杖昂以闻。太祖每
伐辽，辄命习不失与太宗居守，虽无方面功，而倚任
与撒改比侔矣。是岁七月，薨。会太祖班师，道病，太宗
奉迎谒见，恐太祖感动，而疾转甚，不敢以薨告。太祖
辄问曰：“阿买勃极烈安在？”太宗绐对曰：“今即至矣。”正
隆二年，赠开府仪同三司，追封曹国公。大定三年，进
封金源郡王，配飨太祖庙庭，谥曰“忠毅。”子《鹘沙虎》，国
初有功，天会中，为真定留守。子挞不也。